ตามเฟด! “แบงก์ชาติฮ่องกง” ขึ้นดอกเบี้ย 0.75%
“ธนาคารกลางฮ่องกง” ขึ้นดอกเบี้ย 0.75% สู่ระดับ 3.5% ตามเฟด เพื่อรักษาค่าเงินดอลลาร์ฮ่องกงซึ่งผูกกับดอลลาร์สหรัฐ
“ธนาคารกลางฮ่องกง” ขึ้นดอกเบี้ย 0.75% สู่ระดับ 3.5% ตามเฟด เพื่อรักษาค่าเงินดอลลาร์ฮ่องกงซึ่งผูกกับดอลลาร์สหรัฐ
22 ก.ย. 2565

ผู้สื่อข่าวรายงานว่า ธนาคารกลางฮ่องกง (HKMA) ประกาศขึ้นอัตราดอกเบี้ยนโยบาย 0.75% เป็น 3.5% ในวันนี้ ซึ่งเป็นการปรับขึ้นดอกเบี้ยครั้งที่ 5 แล้ว เพื่อรักษาค่าเงินดอลลาร์ฮ่องกงซึ่งผูกกับดอลลาร์สหรัฐ
โดยความเคลื่อนไหวดังกล่าวมีขึ้นหลังจากที่ธนาคารกลางสหรัฐ (เฟด) เพิ่งมีมติปรับขึ้นอัตราดอกเบี้ยระยะสั้น 0.75% สู่ระดับ 3.00-3.25% ในการประชุมในวันพุธ (21 ก.ย.) ตามที่ตลาดคาดการณ์ไว้
ด้านสำนักข่าวบลูมเบิร์กรายงานว่า บรรดานักลงทุนกำลังจับตาอย่างใกล้ชิดว่า ธนาคารพาณิชย์ในฮ่องกงจะปรับขึ้นอัตราดอกเบี้ยเงินกู้หรือไม่ ซึ่งหากปรับขึ้นก็จะนับเป็นครั้งแรกตั้งแต่ปี 2561
สำหรับที่ผ่านมานั้น ธนาคารรายใหญ่ๆ เช่น เอชเอสบีซี และสแตนดาร์ดชาร์เตอร์ด ไม่ได้ปรับขึ้นดอกเบี้ยเงินกู้ แม้ HKMA ปรับขึ้นอัตราดอกเบี้ยนโยบายมาแล้วหลายครั้ง เนื่องจากการปรับขึ้นอัตราดอกเบี้ยอาจกระทบต่อการเติบโตของเศรษฐกิจ ซึ่งเดิมทีก็ชะลอตัวอยู่แล้วเพราะถูกกดดันจากมาตรการสกัดโควิด-19 และความซบเซาของเศรษฐกิจโลก โดยรัฐบาลฮ่องกงได้ปรับลดคาดการณ์เศรษฐกิจมาแล้ว 2 ครั้งในปีนี้